GCAP ออกหุ้นกู้ 400 ลบ. ขายรายใหญ่ 12-14 ก.พ.นี้ ระดมทุนชำระเงินกู้ยืม
GCAP ออกหุ้นกู้ 400 ลบ. อายุ 2 ปี ดอกเบี้ย 6% ต่อปี ขายรายใหญ่ 12-14 ก.พ.นี้ ระดมทุนเพื่อใช้ชำระเงินกู้ยืม
29 ม.ค. 2561

บริษัท จี แคปปิตอล จำกัด (มหาชน) หรือ GCAP ระบุว่า บริษัท ได้ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ของบริษัท ครั้งที่ 1/2561  มูลค่าไม่เกิน 400 ล้านบาท อายุ 1 ปี 11 เดือน 30 วัน ครบกำหนดไถ่ถอนปี พ.ศ.2563
โดยเป็นหุ้นกู้ที่ผู้ออกหุ้นกู้สามารถไถ่ถอนได้ก่อนครบกำหนด กำหนดอัตราดอกเบี้ยคงที่ร้อยละ 6 ต่อปี จ่ายดอกเบี้ยทุกๆ 3 เดือนตลอดอายุหุ้นกู้  ทั้งนี้ เสนอขายให้ผู้ลงทุนสถาบันและ/หรือนักลงทุนรายใหญ่ ระหว่างวันที่ 12 -14 ก.พ.61 โดยผ่าน บล.โกลเบล็ก และ บล.เออีซี ซึ่งเป็นผู้จัดการการจัดจำหน่ายหุ้นกู้
ทั้งนี้บริษัทมีวัตถุประสงค์ในการนำเงินที่ได้จากการเสนอขายหุ้นกู้ครั้งนี้ เพื่อใช้ในการชำระคืนเงินกู้ยืม และนำไปใช้หมุนเวียนในการดำเนินธุรกิจ